Dialog cu Diaspora. Nicolae Ciucă s-a întâlnit cu românii din Spania
- Moraru Iulia
- 15 martie 2024, 17:42
Începând de vineri, președintele PNL, Nicolae Ciucă, efectuează o vizită în Spania și Franța, având programate mai multe întâlniri cu comunitatea românească din diaspora.
Prima întâlnire a avut loc deja cu românii stabiliți în regiunea Catalonia. Aici, Nicolae Ciucă a interacționat cu mai mulți compatrioți care lucrează în cadrul lanțului de abatoare Carniques Celra.
Nicolae Ciucă, întâlnire cu românii din Spania
Liderul PNL a discutat despre condițiile lor de muncă. Totodată, le-a prezentat eforturile sale de a sprijini obținerea dublei cetățenii pentru comunitatea românească din Spania.
Cererea pentru dobândirea dublei cetățenii este o preocupare mai veche a românilor care doresc să se stabilească în Spania, dar nu doresc să renunțe la cetățenia română.
Această problemă a rămas nesoluționată de-a lungul anilor. Și asta deoarece Constituția Spaniei permite doar o singură cetățenie, cu excepția Portugaliei și Franței, care au încheiat acorduri specifice privind dubla cetățenie cu Spania.
Mesajul liderului PNL pentru diaspora din Spania
Pe vremea când a deținut funcția de premier, Nicolae Ciucă a demarat discuții cu guvernul spaniol pentru a obține recunoașterea dreptului românilor la dubla cetățenie.
Procesul este acum în curs de desfășurare și este de așteptat să fie finalizat în perioada următoare.
În timpul întâlnirii cu românii din Catalonia, Ciucă a împărtășit câteva gânduri personale, rememorând perioadele în care a fost departe de casă pentru o lungă perioadă.
Liderul liberal le-a transmis că își dorește ca românii plecați în străinătate să revină în România. De asemenea, și-a exprimat speranța că progresul economic al țării, în care PNL contribuie activ, va juca un rol esențial în întoarcerea diasporei acasă.
Rareș Bogdan, alături de Nicolae Ciucă în Spania
Împreună cu Nicolae Ciucă se află și secretarul general al partidului și prim-vicepreședintele, Rareș Bogdan.
Acesta a transmis la rândul lui un mesaj pentru românii din Spania.
"Încercăm să găsim cele mai bune soluții la problemele românilor din străinătate", a transmis Rareș Bogdan într-o emisiune televizată.
Totodată, în data de 17 martie, Nicolae Ciucă va face o vizită la Paris. Și aici va avea întrevederi cu membrii comunității românești.